കേരളത്തിന് തിരിച്ചടി സംസ്ഥാനത്തിന്റെ എതിര്പ്പു മറികടന്നു തമിഴ്നാട് നല്കിയ റൂള് കര്വ് കേന്ദ്ര ജല കമ്മിഷന് അംഗീകരിച്ചു അണക്കെട്ടില് 142 അടിയില് 2 തവണ വെള്ളം സംഭരിക്കാം ന്യൂഡല്ഹി : കേരളത്തിന്റെ എതിര്പ്പു മറികടന്നു തമിഴ്നാട് നല്കിയ റൂള് കര്വ് കേന്ദ്ര ജല കമ്മിഷന് അംഗീകരിച്ചു. ഇതനുസരിച്ചു വര്ഷത്തില് 2 തവണ പരമാവധി ജലനിരപ്പ് ആയ 142 അടിയില് വെള്ളം സംഭരിക്കാന് തമിഴ്നാടിന് അനുമതിയുണ്ടാകും. പ്രളയം നിയന്ത്രിക്കാന് ഡാമുകളില് ഓരോ 10 ദിവസവും നിലനിര്ത്താന് കഴിയുന്ന ജലനിരപ്പാണു റൂള് കര്വ്. ഈ പരിധി കവിഞ്ഞാല് ഡാം തുറക്കേണ്ടി വരും. ജൂണ് 10നു 136 അടിയില് തുടങ്ങി നവംബര് 30നു 142 അടിയിലുമാണു റൂള് കര്വ് നിശ്ചയിച്ചിരിക്കുന്നത്. അതേസമയം, മുല്ലപ്പെരിയാര് ഡാമിന്റെ സുരക്ഷ ഉറപ്പുവരുത്തണമെന്ന സുപ്രീം കോടതിയിലെ കേസില് തമിഴ്നാട് നല്കിയ മറുപടികളില് നിറയെ വൈരുധ്യങ്ങളാണുള്ളത്. സുപ്രീം കോടതി ഉത്തരവിന്റെ അടിസ്ഥാനത്തില് കേന്ദ്ര ജല കമ്മിഷന് തയാറാക്കിയ റിപ്പോര്ട്ടിലാണു തമിഴ്നാടിന്റെ മറുപടികള് ഉള്ളത്. ഡാമിലെ ഉപകരണങ്ങള് പലതും മാറ്റി സ്ഥാപിക്കാന് കഴിയില്ല, പ്രവര്ത്തന രഹിതമെന്നു നേരത്തെ കണ്ടെത്തിയവയ്ക്കു നിലവില് കുഴപ്പമില്ല തുടങ്ങിയ വാദങ്ങളും തമിഴ്നാട് ഉന്നയിക്കുന്നു. ഡാമിനുണ്ടായ വ്യതിയാനം സംബന്ധിച്ചു മനസ്സിലാക്കാന് കഴിഞ്ഞ 10 വര്ഷത്തെ ഡേറ്റ കേരളത്തിനും ജല കമ്മിഷനും ലഭ്യമാക്കാന് ഫെബ്രുവരിയില് മേല്നോട്ട സമിതി തമിഴ്നാടിന് നിര്ദ്ദേശം നല്കിയിരുന്നു. എന്നാല് ഡേറ്റ നല്കിയില്ലെന്ന് ജലകമ്മിഷന്റെ റിപ്പോര്ട്ടിലുണ്ട്. മിറ്ററോളജിക്കല് ഡേറ്റ ലഭ്യമാക്കാനുള്ള നിര്ദേശവും തമിഴ്നാട് പാലിച്ചില്ല.ഡാമിലെ പരിശോധന സാധ്യമായ ഉപകരണങ്ങള്ക്കൊന്നും കേടുപാടുള്ളതായി റിപ്പോര്ട്ട് ചെയ്തിട്ടില്ലെന്നാണു മറ്റൊരു പരാമര്ശം. എന്നാല്, ഉപകരണങ്ങള് പ്രവര്ത്തന സജ്ജമാണെന്നു വ്യക്തമായി പറയാനും തയാറായിട്ടില്ല. കമ്മിഷന്റെ ഇന്സ്ട്രുമെന്റേഷന് ഡയറക്ടര് 2015ല് നല്കിയ റിപ്പോര്ട്ടില് ഡാമിലെ 70 ഉപകരണങ്ങളും പ്രവര്ത്തന രഹിതമാണെന്ന് കേരളം ചൂണ്ടിക്കാട്ടിയിരുന്നു. ഡാമിന്റെ ഘടനയിലെ വെല്ലുവിളികളും പ്രതിസന്ധികളും മനസ്സിലാക്കാന് തമിഴ്നാട് ആധുനിക ഉപകരണ സംവിധാനം ഒരുക്കണമെന്ന കേരളത്തിന്റെ ആവശ്യത്തിന്, പ്രധാന ഉപകരണങ്ങള് അവിടെയുണ്ടെന്ന മറുപടിയാണു റിപ്പോര്ട്ടിലുള്ളത്. മുല്ലപ്പെരിയാര് സുരക്ഷയ്ക്കു വേണ്ടിയുള്ള മേല്നോട്ട സമിതി നിലനില്ക്കെ, ഉപസമിതികള് രൂപീകരിച്ചത് ചോദ്യം ചെയ്തു കോതമംഗലം സ്വദേശി ഡോ. ജോ ജോസഫ് നല്കിയ ഹര്ജിയിലാണ് റൂള് കര്വ്, ഷട്ടര് പ്രവര്ത്തന മാര്ഗരേഖ, ഡാമില് സുരക്ഷാ ഉപകരണങ്ങള് സ്ഥാപിക്കല് എന്നിവ വേണമെന്ന് സുപ്രീം കോടതി ഉത്തരവിട്ടത്. കേസ് 25ന് വീണ്ടും പരിഗണിക്കും. Stories you may Like